 Kaduna, Zamfara àti àwọn ìpínlẹ tó ti ilé ìwé nítorií wahala Boko Haram àti ìdí míràn. Kìí ṣe ǹkan tuntun pé ọpọ ilé-ẹkọ ni ìhà àríwá Nàìjíríà ló ti kéde pé àwọn ti gbé ìlẹkùn ilé ẹkọ tì, nítorí yálà ètò ààbò tó mẹhẹ tàbí nítóri àrùn Coronavirus to tun pada dé. Onímọ nípà ètò ẹkọ Isa Sani tó n gbé ìlú Kano sàlàyé fún BBC pé ǹkan tó ṣẹlẹ ni ìpińlẹ Katsina, nibi ti ọmọ tó lé ni irinwo ti dàwátì, lẹyìn ti awọn agbébọn yabo ilé ìwé GSSS ni ìlú Kankara jẹ ọkan pàtàkì lára ìdí ti ọpọ àwọn ilé ẹkọ fi ti ilẹkùn wọn. Ṣùgbọn kíni àwọn ìjọba ìpínlẹ ń sọ? Ìpínlẹ Katsina Gómìnà Aminu Bello Masari ti kéde pé ki wọn ti ilé ẹẹka lọjọ Àìkú, ọja kan lẹyìn ti àwọn awọn agbébọn kọlu ilé ẹkọ Govenment Science school ni ìlú Kankara. Gẹgẹ bi gómìnà ṣe sọ nítori ọrọ ètò àbò tó ti polukurumusu ni agbègbè náà àti pé ìgbìyànjú n lọ lọwọ láti dóòlà àwọn ọmọ ti wọn ji gbé. Ìpínlẹ Zamfara Ní ọjọ ìṣẹgun, ìjọba ìpińlẹ Zamfara náà kéde pé ki wọn ti àwọn ilé iwé mẹwàá kan to sún mọ ààlà ìpínlẹ Katsina, nítori ǹkan tó ṣẹlẹ. Agbẹnusọ fún gómìnà Zailani Bappah to bá BBC sọrọ sàlàyé pé gómìnà gbé ìgbésẹ yìí nítorí ọrọ ààbò tó dẹnukọla ni pàápàá jùlọ ni ìpínll tọ múlé tì wọn. Ìpínlẹ Kaduna Ní àgbègbè yìí ẹwẹ, ìdí ti wọn fi gbé ilé-ẹkọ ti ni nítorí ààrun coronavirus tó tún padà dé. Gẹgẹ bi àtẹjáde tó fi síta, wọn gbé àwọn ilé ìwé tí, yálà ti aládani tàbi ti ìjọba ni láti dènà ààrun coronavirus tó tún n fẹ bọ, ti àwọn tó ni ààrùn náà sì tún ti n pọ sii ni Nàìjíríà. Ìpínlẹ Kaduna wà lára àwọn ìpínlẹ ti ààrun Covid-19 tún ti n peléke sii lọwọlọwọ gẹgẹ bi àtẹjáde ojoojúmọ àjọ NCDC, èyí sì ló mú kí gọmìnà El-Rufai pinu láti tilẹkùn ilé-ẹkọ. Ìpínlẹ Kano Ní ìpińlẹ Kano tó ni àwọn akẹkọọ tó pọ jùlọ ni agbègbè náà, ọjọ Isẹgun ni wọn pa á láṣẹ láti ti ilé ẹkọ. Bótilẹ jẹ pé ìjọba kò sọ ìdí pàtó to fi tilẹkùn, nínú àtẹjáde ti kọmísọnà ètò ẹkọ Muhammed Sanusi fi síta, ọkan lára àwọn òṣìṣẹ ilé isẹ náà to ba BBC sọrọ ṣàlàyé pé nítori ọrọ ààbò ni wọn ṣe tilẹkùn ilé ìwé, pàápàá jùlọ oun ati Katsina jọ pààlà pọ. Ìpínlẹ Jigawa Ìpínlẹ yìí nítirẹ ni nítori ọrọ corornavirus ni òun ṣe gbe ilẹkun ilé-ẹkọ tì, bótilẹ jẹ pé ààlà àwọn àti ìpínlẹ Katsina náà súnmọ ara wọn. Rabiu Adamu to jé akọwé ile isẹ to n ri si ètò ẹkọ nínú àtẹjáde rẹ to fọwọsi ṣàlàyé pé ènìyàn mẹrinla lo ni ààrun covid-19 lọjọ kan soso nípinlẹ náà, nítori náà wọn kéde pé ki àwọn obi lọ mu ọmọ wọn láwọn ilé ìwé ti ọmọ ń gbe lọjọrú ki àwọn akẹkọọ tó n lọbọ náà si dúro sílé. Ìpínlẹ Sokoto Ní ti Sokoto, ètò ẹkọ sì n lọ, kò sí ọrọ lórí bóya wọn yóò ti ilé ẹkọ tàbi wọn o ni tì í. Ọkan nínú àwọn amúgbálẹgbẹ gómìnà tó bá BBC sọrọ sàlàyé pé àwọn òun gan wà nílé ìwé lọwọ ko si sí èròngbá láti ti ilé ìwé bí àwọn ìpínlẹ ti wọn múle ti ṣe n ṣe. Ìpínlẹ Kebbi Bí àwọn Sokoto ṣe ṣe bẹẹ náà ni Kebbi, gẹgẹ bi ọkan lára àwọn oṣìṣẹ ìjọba to ba BBC sọrọ ṣe sọ níbẹ pé, kò sí ìpínu kankan láti ti ilé ìwé nítori pe àwọn ìpínlẹ tó kù ń ṣe bẹẹ. Ó ní ààbò tó dájú wà ni ìpińlẹ Kebbi ko sì sí ìdí kan ti àwọn yóò fi ti ilé ìwé pa lásìkò yìí. : Làásìgbò Boko Haram àti ọwọjà ẹlẹẹkèjì àrùn coronavirus ti n fí ojú àwọn ènìyàn ri màbo ni ìhà àríwá orílẹ-èdè Nàìjíríà lọwọlọwọ. 